Årsmelding – Bystyregruppa – 2020

Bystyregruppa har det siste året bestått av følgende faste medlemmer:

* Per Kristian Lunden (ordfører)
* Elen Lauvhjell (gr.leder)
* Ole Henrik Grønn (gr.leder vara, leder i Livsløputvalget)
* Tove Hansen (leder i kulturutvalget)
* Ragni McQueen Leifsson
* Odd Eldrup Olsen (leder for Miljø- og teknisk utvalg)
* Silje Ibsen
* Lene Gunsteinsen
* Oddvar Mykland

I tillegg har flere av våre varamedlemmer stilt opp ved fravær gjennom året. Elen har vært gruppeleder i hele perioden, Ole Henrik og Ragni har steppet inn når Elen har meldt forfall, vært inhabil eller hatt behov for støtte (etter eget ønske).

Gruppa består av 4 menn og 5 kvinner som jobber bra sammen. Mange er aktive både i gruppemøter og på talerstolen. Vi er en gruppe med bred kompetanse, kunnskap og erfaring som vi bør kunne dra enda bedre nytte av videre.

**Litt av de viktigste sakene vi har jobbet med**

Risør er stadig sterkt berørt av planarbeidet og utbyggingen av nye E18 mellom Grimstad og Dørdal. Per Kr. Lunden har vært leder for det interkommunale utvalget på syv kommuner, og har loset prosjektet gjennom tunge planprosesser. Dette har over tid vært en stor og viktig sak for kommunen, både med tanke på transportbehov i regionen, men ikke minst for å få på plass en bedre tilførselsvei fra Risør sentrum til nye E18. Dette har stadig vært den store saken også foregående år. Engasjementet blant de berørte langs veistrekningene har vært - og er fortsatt – stort. Det gjelder særlig på strekningene Lindstøl og i Bosvika, og etter hvert også Moen, som har kommet mer på banen det siste året. Det har også blitt mobilisert kraftig fra næringsvirksomhetene som er knyttet til Moland Næringspark, og som også i stor grad berøres av ny E18-utbygging.

**Korona**

Alle husker hvor de var 12. mars 2020. Ordfører og undertegnede satt denne ettermiddagen i formannskapsmøte på kommunehuset, og vi innså at dette var siste fysiske møte på ubestemt tid. De neste ukene og månedene ble nærmest som et lite politisk vakuum, og det var den første tiden etter nedstengningen mindre aktivitet i gruppa og ellers i politikken. Vi avholdt etter hvert de politiske møtene på Teams, og dette fungerte etter forholdene greit, selv om vi alle gjorde oss noen nyttige erfaringer og lærte en god del. For eksempel at det utvilsomt er best å kunne møtes fysisk, både for å få de gode debattene og lage den beste politikken, men også fordi det er hyggelig og faktisk helt nødvendig.

**Kommunedirektør**

I løpet av året har rådmannen skiftet navn til kommunedirektør som følge av ny kommunelov som er trådt i kraft, uten at det får vesentlige konsekvenser for hans virke. Når det gjelder sistnevnte, så har hans rolle og videre skjebne vært gjenstand for en grundig og faktisk ganske opprivende, offentlig debatt i saken om forlengelse av rådmannens åremål – eller ei. Dette oppsto i kjølvannet av at opposisjonspartiene, med Høyre i spissen, gikk ut og uttrykte en klar mistillit, og mente det var «nødvendig med et rådmannsskifte» i form av å avslutte åremålet da det utløp. Etter en noe tung periode med korona-restriksjoner og mange utsettelser av «åremåls-saken», valgte kommunedirektøren – etter en tenkepause – likevel å fortsette i sin stilling da det til slutt ble flertall for å forlenge åremålet. Dette var delvis takket være den tillit vår gruppe viste og argumenterte for, med ordfører i spissen. Bystyregruppa var overbevist om at en slik avsettelse av rådmannen ville være uriktig, upassende og på feil premisser, og også være svært uheldig i en sårbar periode vi går inn, der den kommunale driften skal tas kraftig ned de neste årene gjennom Balansen24-prosjektet.

**Sommeren i Risør**

Sommeren kom, avlysninger og norgesferien var et faktum, og vi hadde da vært med på å få igjennom og vedta en mer korona- og turistvennlig by med gågate i Strandgata og Storgata (på veistrekningen mellom Stavelin og Carstensensgate). Bobilparkeringen på Tjenna nådde også nye høyder, og vi forventer at dette blir en sak vi kan følge opp med nye og forbedrede tiltak sommer 2021. Begge deler, både gågater og bedre bobilparkering anser bystyregruppa å være positivt å legge til rette for. Vi er også opptatt av å fortsatt ha fokus på at kulturlivet og festivalen fortsatt klarer seg inn i en noe mer usikker framtid der koronaen ikke har sluppet taket.

**Samarbeid i gruppa**

Det er et konstruktivt samarbeid og gode diskusjoner på gruppemøtene som avholdes tirsdag før bystyremøtet. Vi er ikke alltid enige, men jobber for å komme fram til gode kompromisser innad i gruppa og ofte sammen med samarbeidspartiene. I tillegg har vi gruppemøter når det trengs under bystyremøtene, selv om dette har vært utfordrende og nesten umulig når vi det siste året har måttet holde en viss distanse til hverandre, og helst ikke sirkulere i møtelokalet. Vi har for øvrig oftere måttet bruke benytte oss av andre møteplattformer, som møter på Teams og ellers tatt diskusjoner, gitt informasjon og gjort arbeid inne på vårt interne Facebook-forum oftere enn ellers, og vi har sånn sett opprettholdt aktiviteten i gruppa.

Vi har et valgteknisk samarbeid med Sp (som har varaordføreren), Rødt og Krf, som fungerer bra, og vi opprettholder god kontakt og jobber godt sammen med de andre possisjonspartiene i forkant av møter når det trengs. Særlig samarbeidet med Krf og Rødt har vært godt, og denne flertallsalliansen halte i land et budsjettforslag for 2021 som vi var svært fornøyd med, der vi kom de andre partiene i møte, og samtidig fikk gjennomslag for våre viktigste saker.

Elen Regine Lauvhjell

Januar 2021